《赠周生》
宋代·刘敞

骐骥能千里，不能走鼠穴。猛虎拘阱中，不如狗善齧。

周生学干禄，强进屡颠蹶。时不用周生，周生亦不屑。

行年过五十，颇就知命说。未尝畜妻子，名利敢贪窃。

所忧道未能，欲辨孔与桀。人知如此鲜，况不厌藜蕨。

与我始相见，便觉抱高节。人皆用其巧，子独趋所拙。

春秋举逸民，蔽善尚贬绝。谁期大夫贤，荐使在班列。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。